U subotu 22. prosinca bit će obilježena 25. obljetnica zločina nad Hrvatima u Križančevom Selu nadomak Viteza.

Program obilježavanja 25. obljetnice zločina u Križančevom Selu:

Dubravica – 11 sati – sveta misa zadušnica u crkvi sv. Leopolda Mandića

Osnovna škola “Dubravica” – 12 sati – komemorativna sjednica

Mimohod od zgrade škole počinje u 12:30 sati, od zgrade škole u Dubravici do spomen obilježja u Križančevu selu.

12:45 – polaganje vijenaca i paljenje svijeća ispred spomen obilježja

U Križančevom Selu stradala su 74 zarobljenika pripadnika HVO-a i hrvatska civila. Nedavno su, po naredbi Tužiteljstva BiH, uhićena osmorica Bošnjaka, bivših pripadnika Armije BiH, optuženih za ratni zločin u Križančevu Selu.

Prema priopćenju Državnog odvjetništva BiH, osumnjičeni, a među njima su i bivši zapovjednici te pripadnici Armije BiH, uhićeni su na više lokacija u BiH zbog sumnji da su počinili jedan od najtežih ratnih zločina nad Hrvatima u ratu 90-ih, piše Dnevnik.ba.

Po nalogu tužitelja iz Posebnog odjela za ratne zločine Državnog odvjetništva uhićeni su Ibrahim Purić, Ibrahim Tarahija, Nijaz Sivro, Rušit Nurković, Almir Sarajlić, Šaćir Omanović, Kasim Kavazović i Sadik Omanović.

Osumnjičeni su za vrijeme hrvatskog-bošnjačkog rata kao zapovjednici i pripadnici Armije BiH s područja Središnje Bosne i Viteza, postupali protivno odredbama Ženevskih konvencija o zaštiti ratnih zarobljenika i civilnih osoba za vrijeme rata, navodi državno odvjetništvo.

Osumnjičeni su da su počinili ratni zločin nad žrtvama hrvatske nacionalnosti počinjen na lokalitetu Križančeva Sela, Šafradina i Dubravice, gdje je 22. prosinca 1993. ubijeno najmanje 12 zarobljenih pripadnika HVO-a koji su se prethodno predali, kao i za brutalnu smrt i komadanje dvije civilne osobe, žene hrvatske nacionalnosti, zatim za pljačkanje i uništavanje imovine.

Tijela ubijenih razmijenjena su 40 dana nakon zločina, a na posmrtnim ostacima uočeni su tragovi zlostavljanja i odsijecanja dijelova tijela, stoji u priopćenju Državnog odvjetništva BiH.

Nedavna uhićenja pripadnika Armije RBiH smatraju se početkom procesuiranja jednog od najstrašnijih ratnih zločina počinjenih prije 25 godina. Pokolj u Križančevu Selu dogodio se 22. i 23. prosinca 1993. u Središnjoj Bosni u sklopu velike vojne operacije bošnjačke Armije BiH protiv Hrvatskog vijeća obrane. Tada su u borbama ubijena 44 vojnika, a prema podacima hrvatske strane veliki broj njih likvidiran je nakon zarobljavanja. Još njih 30 odvedeno je nakon zarobljavanja te naknadno likvidirano. Tijela tih ljudi također su bila teško unakažena. Zločin u Križančevu Selu nije procesuiran ni pred Haškim tribunalom.

Prema podacima hrvatske strane, u Križančevu Selu je ubijeno više od 70 hrvatskih civila i vojnika.

(www.jabuka.tv)